Document ID: 31991R3540

ΚΑΝΟΝΙΣΜΟΣ (ΕΟΚ) αριθ. 3540/91 ΤΗΣ ΕΠΙΤΡΟΠΗΣ της 5ης Δεκεμβρίου 1991 για την τροποποίηση του κανονισμού (ΕΟΚ) αριθ. 1274/91 περί θέσπισης λεπτομερών κανόνων για την εφαρμογή του κανονισμού (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1907/90 του Συμβουλίου της 26ης Ιουνίου 1990 σχετικά με ορισμένες προδιαγραφές εμπορίας για τα αυγά (1), και ιδίως το άρθρο 20 παράγραφος 1,
Εκτιμώντας:
ότι στο άρθρο 28 του κανονισμού (ΕΟΚ) αριθ. 1274/91 της Επιτροπής (2) προβλέπεται ότι οι ενδείξεις επί των αυγών και των συσκευασιών τους πρέπει να είναι τυπωμένες τουλάχιστον στη γλώσσα ή στις γλώσσες του κράτους μέλους στο οποίο πραγματοποιείται η λιανική πώληση ή οποιαδήποτε άλλη χρήση τους- ότι αυτή η διάταξη θα πρέπει να τροποποιηθεί σύμφωνα με τους γενικούς κανόνες που καθορίζονται στην οδηγία 79/112/ΕΟΚ της 18ης Δεκεμβρίου 1978 περί προσεγγίσεως των νομοθεσιών των κρατών μελών σχετικά με την επισήμανση, την παρουσίαση και τη διαφήμιση τροφίμων που προορίζονται για τον τελικό καταναλωτή (3), όπως τροποποιήθηκε τελευταία από την οδηγία 91/72/ΕΟΚ (4), για να διευκολυνθεί η εμπορία των αυγών στις άλλες περιπτώσεις εκτός από την διάθεση των αυγών ως έχουν στον τελικό καταναλωτή-
ότι η Επιτροπή Διαχείρισης Κρέατος Πουλερικών και Αυγών δεν διατύπωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 28 του κανονισμού (ΕΟΚ) αριθ. 1247/91 αντικαθίσταται από το ακόλουθο κείμενο:
"Άρθρο 28
Οι ενδείξεις που ορίζονται στον παρόντα κανονισμό για να χρησιμοποιούνται στα αυγά και στις συσκευασίες τους πρέπει να διατυπώνονται:
- στην περίπτωση του λιανικού εμπορίου: σε μία γλώσσα ευκόλως κατανοητή από τον αγοραστή του κράτους μέλους στο οποίο πραγματοποιείται η πώληση, όπως καθορίζεται στο άρθρο 14 της οδηγίας 79/112/ΕΟΚ του Συμβουλίου (*). Αυτός ο κανόνας δεν θα εμποδίζει τη δυνατότητα χρησιμοποίησης ενδείξεων σε διαφορετικές γλώσσες,
- στις άλλες περιπτώσεις: σε μία ή περισσότερες γλώσσες της Κοινότητας.
(*) ΕΕ αριθ. L 33 της 8. 2. 1979, σ. 1."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Δεκεμβρίου 1991.

Labels: 3
17